En sviptur med det blå rejsekort kommer fra januar næste år til at koste dig en smule mere, end du har været vant til.

Det står klart, efter trafikselskaberne DSB, Movia og Metroselskabet, der til sammen udgør Din Offentlige Transport - også kendt som DOT - netop har offentliggjort de nye takster for priserne på offentlig transport i 2019.

Her fremgår det nemlig, at priserne på enkeltture med rejsekort fra den 20. januar vil stige med mellem 50 øre og to kroner, mens prisstigningerne på pendlerkort ligger på mellem 30 og 110 kroner per måned.

Det svarer til en stigning på 2,1 procent i gennemsnit, hvilket følger den almindelige prisudvikling, oplyser DOT.

Så meget stiger prisen på rejser med rejsekort: 1 kroner for 2 zoner, 7-8 zoner, 10-28 zoner



50 øre for 3 zoner



1,50 kroner for 9 zoner



2 kroner for 29-30 zoner



Enkeltbillet til 16 zoner, 18 zoner og mere end 19 zoner stiger med 2 kroner.​​​​​

Udfaser klippekort og pendlerkort

Ved samme manøvre vil trafikselskaberne også udfase et par gamle kendinge.

For at skære det ud i pap skæres alt pap ud af offentlig transport. Så at sige.

Det fysiske pendlerkort i pap udfases nemlig og lægges ind under de digitale rejsekort, mens papklippekortets teenagelillebror - mobilklippekortet - også nedlægges.

Læs også Pendlerne på kystbanen opgiver regionaltog og vil have s-tog

Det er tre år siden, DOT begyndte at udfase det fysiske klippekort i pap.

- Udfasningen af papkortene er en naturlig konsekvens af digitaliseringen. Rejsekortet er i vækst, og kortet fremhæves netop blandt kunderne for at have gjort det lettere at være kunde i den offentlige transport. Det vil vi gerne understøtte og udbrede, siger Kundedirektør i Metroselskabet, Rebekka Nymark, på vegne af DOT.

- Klippekortet harmonerer dårligt med vores ønske om at gøre rejseoplevelsen så enkel og problemfri for vores kunder som muligt, siger Nymark og henviser til, at 78 procent af passagerer over 15 år har et rejsekort.

Så meget stiger priserne med på pendlerkort: Prisen for pendlerkort (rejsekort og mobil) for rejser fra 7-14 zoner stiger mellem 30 - 110 kroner for 30 dage.



13 procent (cirka 18.000 kunder) af det samlede antal pendlerkortkunder i DOT-regi vil opleve en prisstigning på mere end 5 procent.



De øvrige 87 procent får ingen eller mindre prisstigninger.

Samtidig foretager trafikselskaberne desuden tilpasninger af 21 forskellige zoner.

Tilpasningerne er af forskellige karakter, men kan blandt andet tilpasses zonerne på en række stationer, der i dag dækker flere zoner, så stationerne fremover kun ligger i én zone.

Det gælder eksempelvis Husum station, hvor to zoner reduceres til én zone.

I alt foretages der cirka en million rejser hver dag i den kollektive trafik på Sjælland via DOT-selskaberne.

På selskabernes hjemmeside er det muligt at se en oversigt over de samlede takstændringer og de tilpassede zoner.

Et foreslået ekstra tillæg for at bruge metroens kommende cityring fik pendlertalsmænd til at slå alarm i maj måned. Se mere herunder: